AIŠKINAMASIS RAŠTAS

Dėl nutarimo projekto teikimo Lietuvos Respublikos Vyriausybei

1. Parengto tarybos sprendimo projekto tikslai ir uždaviniai:

Tikslas - teikti Lietuvos Respublikos Vyriausybei nutarimo dėl valstybei nuosavybės teise priklausančių ir šiuo metu Molėtų rajono savivaldybės patikėjimo teise valdomų Molėtų rajono savivaldybės teritorijoje esančių kilnojamųjų daiktų – elektros energetikos objektų su visais priklausiniais, kurie reikalingi tinkamam energetikos objektų eksploatavimui (toliau kartu – Energetikos objektai), pardavimo akcinei bendrovei „Energijos skirstymo operatorius“ projektą.

2. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Energetikos objektų pardavimas leis atsisakyti savivaldybei nebūdingų funkcijų vykdymo, valstybė gaus papildomas pajamas iš turto pardavimo, bus užtikrintas tinkamas elektros energetikos objektų eksploatavimas privataus subjekto veikloje.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Lietuvos Respublikos energetikos įstatymo (toliau – Įstatymas) 37 straipsnio 1 punktas reglamentuoja, kad „Energetikos įmonės, gavusios vartotojų (fizinių ar juridinių asmenų) prašymą, Vyriausybės ar jos įgaliotos institucijos nustatyta tvarka ir sąlygomis išperka arba eksploatuoja vartotojams nuosavybės teise priklausančius ir jų lėšomis iki 2002 m. liepos 1 d. įrengtus bendrai naudojamus energetikos objektus, skirtus energijai perduoti ir (ar) skirstyti.“.

Molėtų rajono savivaldybės administracija 2020 m. spalio 22 d. raštu Nr. B22-2099 „Prašymas dėl energetikos objekto išpirkimo“ AB „Energijos skirstymo operatorius“ išsiuntė prašymą ir papildomus dokumentus. AB "Energijos skirstymo operatorius" 2023 m. gegužės 5 d. atsiuntė raštą Nr. 23KR-SD-4640 „Sprendimas dėl energetikos objektų išpirkimo“, kuriame nurodė Energetikos objektus, kurie buvo demontuoti ir dėl to nebus išperkami, ir nepriklausomų turto vertintojų nustatytas vertes, sumažintas objektų fizinio nusidėvėjimo suma nuo turto vertinimo atlikimo iki sprendimo išpirkti objektus.

 Įstatymo 37 straipsnio 2 punktas reglamentuoja, kad „Valstybei ar savivaldybei nuosavybės teise priklausantys energetikos objektai perduodami energetikos įmonei po to, kai asmenys, patikėjimo teise valdantys šiuos objektus, sudaro pirkimo–pardavimo sutartį (toliau – sutartis) su energetikos įmone. Sutartyje turi būti nustatytas atlyginimo už perduodamą energetikos objektą būdas, terminai, energetikos objekto naudojimo tikslas. Sutartis sudaroma tik po to, kai energetikos objektų pardavimui ir sutarties projektui pritaria atitinkamai Vyriausybė arba savivaldybės taryba. Asmenys, patikėjimo teise valdę valstybei ar savivaldybei nuosavybės teise priklausančius energetikos objektus, už šių objektų pardavimą gautas lėšas, atskaitę parduotų objektų vertės nustatymo paslaugas įsigyjant patirtas išlaidas, atitinkamai perveda į valstybės ar savivaldybės biudžetą.“.